ጠቅላይ ሚኒስትሩ ኢትዮጲያዊያን በይቅርታ፣ በፍቅርና በአንድነት በጋራ እንዲቆሙ ጠየቁ
የኢፌዲሪ ጠቅላይ ሚኒስትር ዶክተር አብይ አህመድ የኢትዮጵያ ህዝብ በምንም መልኩ መለያየት ሳይፈጥር በጋራ በይቅርታ፣ በፍቅር ኢንዲሁም በአንድነት እንዲቆም ጠየቁ፡፡ጠቅላይ ሚኒስትሩ ዛሬ በመስቀል አደባባይ ዲሞክራሲን እናበርታ ለውጥን እንደግፍ በሚል መሪ ቃል ለጀመሩት የለውጥ ጉዞ ድጋፋቸውን ለመግለፅ ለተገኙ በሚሊዮን የሚቆጠሩ የአዲስ አበባ እና አካባቢዋ ነዋሪዎች ባደረጉት ንግግር ለዛሬ ቀን እንድንበቃ በርካቶች የከፈሉት መስዋዕትነት ሊታወሱ እንደሚገባ በማስታወስ ንግግራቸውን ጀምረዋል፡፡የሰው ልጅ የመጀመሪያ እስትንፋስ እና የጀግኖች ተምሳሌት የሆነች ሀገር ኢትዮጵያ የችግሯን ሰንኮፍ ከስሯ የሚነቅልላት መሪ እንደሚያስፈልግና መሪ ያለህዝብ ፍቅር እና አለኝታ ባዶ መሆኑን የጠቆሙት ጠቅላይ ሚኒስትሩ ህዝቡ ከጎኑ በመሆን እያሳየ ላለው ድጋፍ ምስጋናቸውን አቅርበዋል፡፡አላማችን ሩቅ ነው ግባችንም እጅግ ሰፊ ነው ያሉት ጠቅላይ ሚኒስትሩ ለሀገሪቱ እድገት ምሁራን የበሰለ ሀሳብ እንዲያመጡ፣ የሀይማኖት አባቶች ዘረኝነትና ሙስናን አጥፍተው ድሃው እንዳይበደል ፍርዱም እንዳይጓደል ትግል እንዲያደርግ፣ በውጭ ሀገር የሚኖሩ ዜጎች ሀገሪቷን በየእለቱ እንዲያስቡ፣ የፖለቲካ ፓርቲዎችም ትላንትን በመርሳት በይቅርታ እና በአንድነት የበኩላቸውን እንዲወጡ ጠይቀዋል፡፡ሀገራችንን ከወደድን ግደታችንና ኃላፊነታችንን በመወጣት የምትጠፋ እያንዳንዷ ሰዓት የኢትዮጵያ ናት ብለን በመቆርቆር ሁሉም በጋራ ለውጥ እንዲመጣ ትግል እንዲያደርግ አሳስበዋል በንግግራቸው፡፡በየትኛውም የሀገሪቱ ክፍል የዜጎች መብት ሲጣስ ወገኔ ተናካ ኢትዮጵያ ተነካች ብለን መቆም ያስፈልጋል ያሉት ጠቅላይ ሚኒስትሩ ሁላችንም ለኢትዮጵያ እናስፈልጋለን ኢትዮጵያም ታስፈልገናለች ሲሉ አክለዋል፡፡ኢትዮጵያ በራሷ ራሷን ጠብቃ የዘለቀች ሀገር መሆኗን የገለጹት ዶክተር አብይ በመተባበር ሀገራችንን ማበልጸግ ካልቻልን ኩራት እንጅ እራት ሊሆን አይችልም ብለዋል፡፡ግለሰቦችን ከህዝቦች፣ እሾህን ከፅገረዳ መለየት ይገባል ሲሉም አሳስበዋል፡፡ዛሬ ከህዝቦች የተሰጠውን ወደር የሌለውን ፍቅር ህዝብ ተቀብሎናል ብለን ሳንዘናጋ በጥልቅ ፍቅርና ኃላፊነት እንደሚሰሩ ያረጋገጡት ጠቅላይ ሚኒስትር ፍትህና ዲሞክራሲ እንዲሰፍን በፍጹም ትሁት ልብ እንሰራለን ብላዋል፡፡በአሁኑ ሰዓት ይቅርታና ፍቅር ያስፈልገናል በቀል የደካሞች ነው ኢትዮጵያዊያን በፍቅር እናሸንፋለን ሲሉም ተናግረዋል፡፡